En 76-årig mand blev lørdag eftermiddag reddet fra druknedøden, efter at han i Kås Bredning mellem Mors og Salling var faldet overbord fra en sejlbåd. Alarmen om mandens ulykke kom til Midt- og Vestjyllands Politi klokken 15.48, men her var en helikopter fra Forsvaret allerede på vej mod stedet ligesom redningsbåde fra Nordjyllands Beredskab hurtigt fik sat kurs mod Kås Bredning. Efter knap en halv time hvor manden var blevet eftersøgt med båd og helikopter, kom den gode nyhed. Den 76-årige mand var blevet reddet af helikopteren som havde sat kurs mod Aalborg Universitetshospital. I helikopteren var manden i live og kontaktbar, men Midt- og Vestjyllands Politi kan på nuværende tidspunkt ikke sige mere om hans tilstand. Vagtchefen kender, udover mandens alder, heller ikke til hvor han kommer fra.

Opsummering:
Efter knap en halv time i vandet blev manden reddet af en helikopter og fløjet til Aalborg Universitetshospital.